Martin Henriksen (DF), 2011-03-29:
Tak for det og tak for debatten, selv om den ikke fik det udfald, som vi godt kunne have ønsket os i Dansk Folkeparti.
Det, som forslaget jo dybest set går ud på, er, at Folketinget, såfremt forslaget var blevet vedtaget, pålægger regeringen at nedsætte en hurtigtarbejdende tværministeriel arbejdsgruppe, der skal fremlægge en plan for, hvordan det sikres, at oplysninger om bortførte børn og formodede gerningsmænd hurtigst muligt når frem til offentligheden efter alarmering.
Arbejdsgruppen skal undersøge erfaringer fra andre lande, herunder bl.a. de erfaringer, man har gjort sig i USA, og på den baggrund komme med forslag til, hvordan vi i Danmark kan lave et advarselssystem, der sikrer en hurtigere lokalisering af bortførte børn og dermed bidrager til opklaring af sager om bortførte børn.
Det kunne man bl.a. gøre ved elektroniske tavler i lufthavne, ved færgeafgange, på motorvejsskilte, i tv og radio og på internettet.
Noget af det gøres i forvejen, men man kunne jo oplagt kigge på, hvordan vi kunne blive bedre til at få det ud flere steder og til flere folk, og hvordan det bedre kunne koordineres.
Så har der i Nordsjælland været en sms-ordning i forbindelse med indbrud.
Det kunne man jo også godt inddrage i arbejdsgruppen og kigge på, om det var noget, man kunne gøre lidt mere ud af i det danske samfund.
AMBER Alert-systemet har været nævnt et par gange, og det kan jeg også godt forstå, i og med at vi nævner det i beslutningsforslaget, men vi skriver jo sådan set også i beslutningsforslaget, at det er vigtigt at understrege, at arbejdsgruppen skal inddrage erfaringer fra flere forskellige lande og ikke kun fra AMBER Alert-systemet i USA.
Vi ønsker sådan set, at man går ud og kigger på, hvordan man kan blive klogere af, hvordan de gør i andre lande, tage erfaringer til sig og så lave en dansk model.
Det skal ikke være en amerikansk model eller en canadisk model, eller hvad ved jeg.
Det skal være en dansk model, men man skal selvfølgelig kigge på, hvordan de gør i andre lande.
Jeg kan forstå på ministeren, at de udenlandske myndigheder vil blive informeret i akuttilfælde.
Det er rigtigt, og det er godt, at det er sådan, men i akuttilfælde kunne det jo også være relevant at kigge på, hvordan man hurtigere kunne få informationer ud til danskere i Danmark og til andre, der måtte befinde sig i Danmark, sådan at de hurtigt kan alarmere politiet, hvis de bliver opmærksomme på, at et barn er ved at blive bortført, eller at en bortført, som er beskrevet, opholder sig et bestemt sted.
Jeg synes, det er rigtig positivt, at Rigspolitiet kigger på nye retningslinjer i forbindelse med bortførelsessager, og vi håber selvfølgelig, at der kommer noget godt ud af det.
Jeg synes, det var lidt mærkeligt, at den konservative ordfører sagde, at det er et overflødigt forslag, og så i øvrigt selv nævnte nogle områder, hvor man kunne gøre det bedre, end man gør i dag.
Det viser netop, at det er et relevant forslag, Dansk Folkeparti har fremsat.
Den konservative ordfører nævnte også, at hvis det er en samværsforælder, der bortfører barnet i starten af samværet, kan der gå flere dage, før det bliver opdaget, at barnet er bortført.
Og så er det sådan set også vores udgangspunkt i Dansk Folkeparti, at systemet ikke iværksættes, for hvis politiet kan konstatere, at et barn er blevet bortført og forbrydelsen har fundet sted for flere dage siden, er der ingen grund til, at man iværksætter det her advarselssystem.
Det kan man sådan set indarbejde i de retningslinjer, som arbejdsgruppen kunne kigge på.
Jeg synes egentlig også, at Socialdemokratiet argumenterede for, hvorfor det egentlig er et meget godt forslag, for fru Karen Hækkerup nævnte, at der er mange bortførte børn i udlandet.
Det taler vel for, at man kigger på, hvordan det kan gøres bedre end i dag.
Vi ser meget gerne, at der kommer noget godt ud af de retningslinjer, som Rigspolitiet sidder og kigger på, men hvad er der egentlig galt i, at man også inddrager private aktører, andre myndigheder i Danmark, børneorganisationer, Socialministeriet, foreningslivet?
Jeg har svært ved at se et virkelig godt argument imod det her beslutningsforslag.
Socialdemokratiet var også inde på, og det er der også andre ordførere der har været inde på, at vi skal lave ændringer i forældreansvarsloven.
Men det hjælper jo bare ikke, hvis skaden er sket.
Det gør det jo ikke.
Vi kan lave nok så mange lovændringer her i Folketinget, men hvis et barn er blevet bortført, er det jo det, der er tilfældet.
Og selv om der bliver gjort rigtig meget godt fra politiets side i dag, vil det jo være meget fornuftigt at kigge på, hvordan man kan gøre det endnu bedre i fremtiden.
Det drejer sig for Dansk Folkeparti ikke om antallet af børn.
Det drejer sig om det enkelte barn.
Jeg må sige, at jeg har svært ved at forstå, at man ikke kan tilslutte sig, at der er nogle mennesker, der skal sætte sig ned og kigge på, hvordan det kan gøres bedre ved at sørge for, at informationer om et barn, der er blevet bortført, hurtigere kommer ud i offentligheden, end tilfældet er i dag.
Det forstår jeg simpelt hen ikke, men ikke desto mindre takker vi i Dansk Folkeparti for debatten.